Fra klokken 10.45 får Aabybro fornemt besøg, når kronprinsesse Mary lægger vejen forbi for at indvie ny skole.

Der bliver rig mulighed for at se og måske komme tæt på den smukke kronprinsesse Mary, hvis man er i Aabybro torsdag formiddag. Kronprinsessen lægger nemlig vejen forbi for at indvie den nye skole i byen. Kronprinsessen ankommer klokken 10.45 til skoleafdelingen på Aaby Sdr. Gade, og hun vil binde de to skoleafdelinger sammen ved at spadsere fra den ene til den anden ad banestien. Ved indvielsen vil kronprinsessen afsløre et maleri af kunstneren Mette Rehné, og herefter vil hun besøge 0. klasserne og overvære forskellige aktiviteter. Kronprinsesse Mary vinker farvel til skolerne og Aabybro igen klokken 12. Og skulle du ikke være så heldig at have formiddagen fri til at få dit eget glimt af kronprinsessen, kan du se hende på TV2Nord senere i dag.